Drie dood toe trokke bots; N14 gesluitSwaar verkeer op die N14-Noord kort nadat die ongeluk gebeur het. (Foto: Twitter via @itrafficgp) ŉ Noodlottige ongeluk waarby drie vragmotors betrokke was op die N14 in Centurion, het Vrydagmiddag erge verkeersopeenhopings tot gevolg gehad. Die N14-Noord moes vanmiddag heeltemal gesluit en verkeer herlei word ná die ongeluk naby Jeanlaan. Charles Mabaso, waarnemende hoof van die Tshwane-nooddienste, het gesê die ongeluk het net voor 13:00 gebeur. Owerhede op die toneel het gesê dit sal ure neem om die toneel op te ruim en die vloei van verkeer te herstel. Volgens Mabaso het die een vragmotor ŉ ander vragmotor gesleep toe die kabel tussen die twee vragmotors gebreek het. Die vragmotor het stilgehou en twee mans het probeer om die agterste vragmotor weer vasgehaak te kry. Op daardie oomblik het ŉ derde vragmotor van agter teen die tweede vragmotor gebots. “Die twee mans wat probeer het om die kabel te herstel, is op slag dood. Die bestuurder van die derde vragmotor het aan sy beserings beswyk terwyl die reddingsdienste besig was om hom uit die wrak van die voertuig te sny,” het Mabaso gesê. Hy sê nog twee mense is beseer, waarvan een glo in ŉ kritieke toestand was, en hulle is na die Unitas-hospitaal gehaas. Luidens inligting op sosiale media het die ongeluk veroorsaak dat verkeer op die N14 erg opeenhoop, aangesien motoriste vanaf die Brakfontein-wisselaar nie op die snelweg kan kom nie en van alternatiewe roetes gebruik moet maak.